Friðarviðræður fulltrúa Rússa og Úkraínu í Istanbúl í Tyrklandi, sem áætlað var að myndu hefjast í dag, hefjast líklega ekki fyrr en á morgun. Stjórnvöld í Úkraínu hafa sagst íhuga hlutleysi sitt sem Rússar hafa farið fram á.
Sendinefndir Rússlands og Úkraínu hittust síðast í Tyrklandi 10. mars en hafa rætt saman í gegnum fjarfundarbúnað síðan. Meðal þess sem Rússar leggja áherslu á að er að Úkraína verði hluthlaust ríki og hefur Volodymyr Zelensky, forseti Úkraínu, lýst því yfir að vilji sé til að skoða möguleika á því. Þá er talið að Rússar eigi áfram eftir að þrýsta á Úkraínumenn að afsala sér formlega yfirráðum yfir Luhansk og Donetsk í austurhluta landsins. Talið var að viðræðurnar í Tyrklandi myndu hefjast í dag og standa fram á miðvikudag en Dmitry Peskov, talsmaður ríkisstjórnar Rússlands, sagði í morgun að líklega hefjist þær ekki fyrr en á morgun. Sendinefndirnar fari þó til Tyrklands í dag.
Þeim hefur fækkað sem flýja land dag hvern, samkvæmt samantekt Sameinuðu þjóðanna. Þrjár komma níu milljónir hafa flúið landið síðan Rússar réðust inn 24. febrúar og talið er að hálf milljón manna sé á flótta innan Úkraínu.
Forseti Úkraínu hefur kallað eftir fundi með Vladimir Putin, forseta Rússlands, en nú hefur utanríkisráðherra Rússlands, lýst því yfir að slíkur fundur sé ekki tímabær.

Fundur sendinefnda Rússlands og Úkraínu, sem áætlað var að myndi hefjast í Tyrklandi í dag, hefst líklega ekki fyrr en á morgun. Yfir tíu milljónir hafa neyðst til að flýja heimili sín vegna innrásarinnar. 